Ziua Internaţională a Drepturilor Omului este marcată în fiecare an pe data de 10 decembrie. În această zi adunarea Generală a ONU a adoptat, în 1948, Declaraţia Universală a Drepturilor Omului – un document de referinţă care proclamă drepturile de care beneficiază toţi oamenii, în mod firesc, indiferent de rasă, culoare, religie, sex, limbă, opinie politică sau de altă natură, naţionalitate sau origine, proprietate sau alt statut.

La nivel global această zi este marcată cu genericul „Tinerii apără Drepturile Omului”.

Drepturile omului se află în centrul Obiectivelor de dezvoltare ale mileniului (ODM), având în vedere că în absenţa demnităţii umane nu putem promova dezvoltarea durabilă, mai evidenţiază site-ul ONU.

Justiția în Moldova

În ceea ce privește numărul efectiv al judecătorilor pe cap de locuitor, Republica Moldova se află considerabil sub media țărilor membre ale CoE (Consiliul Europei). În țară există 15 judecători activi la 100 de mii de locuitori, iar media țărilor membre ale CoE este 21,5. Mai mult, cel puțin statistic, numărul cauzelor examinate de judecătorii din Republica Moldova este cu cel puțin 23 % mai mic decât media țărilor membre ale CoE.

Numărul procurorilor din Republica Moldova raportat la populația țării în 2018 este de două ori mai mare decât media țărilor CoE. La acest capitol, Republica Moldova se află printre țările cu cel mai mare număr de procurori pe cap de locuitor. Totuși, această cifră urmează a fi tratată cu atenție, având în vedere că în unele țări doar procurorii-șefi sunt considerați procurori. Cu toate acestea, numărul funcțiilor de procuror din Republica Moldova (720) este cu 43 % mai mare decât numărul funcțiilor de judecător (504). În țările cu o democrație avansată numărul judecătorilor este mai mare decât numărul procurorilor.

Numărul avocaților din Republica Moldova pe cap de locuitor este de două ori mai mic decât media țărilor CoE. De menționat este că numărul reflectă doar avocații activi și nu include avocații care au licența suspendată. Numărul mic de avocați pare să fie determinat în principal de posibilitatea limitată a populației de a plăti pentru serviciile acestora și atenția limitată acordată de justiție argumentelor avocaților.

În medie, o cauză în Republica Moldova se examinează în toate cele trei nivele de instanțe în 259 de zile. Media țărilor CoE este de 735 de zile. Aceasta confirmă că, în medie, cauzele în Republica Moldova se examinează de aproape trei ori mai rapid decât în țările membre ale CoE. Republica Moldova este printre țările în care justiția se face cel mai repede, după Azerbaidjan și Federația Rusă. Această viteză are un preț – calitatea actului de justiție, fapt confirmat implicit de numărul mare de condamnări ale Republicii Moldova la Curtea Europeană a Drepturilor Omului.

Timp de 22 ani, Moldova a fost condamnată la CEDO în sumă de 16,6 milioane de euro. Din 1997 până la 31 decembrie 2018, CtEDO a înregistrat peste 14 200 de cereri îndreptate împotriva Moldovei. Dintre acestea 1 204 încă așteptau să fie examinate. În ceea ce priveşte numărul cererilor pendinte, Moldova este pe locul 11 din cele 47 de ţări membre ale CEDO.

Cele mai frecvente tipuri de violări constatate de CtEDO în cauzele moldoveneşti sunt neexecutarea hotărârilor judecătoreşti, maltratarea, anchetarea inadecvată a maltratărilor şi deceselor, detenţia în condiţii proaste, casarea neregulamentară a hotărârilor judecătoreşti irevocabile.